
Zapisnik 1. redne seje Občinske volilne komisije Občine Ig (v nadaljevanju OVK), dne 7. 9. 2026 ob 18.00 uri v sejni sobi v pritličju  Občine Ig, Govekarjeva cesta 6, 1292 Ig

Prisotni: 
· Igor Kovačič, predsednik OVK
· Katja Femec, namestnica predsednika OVK
· Marija Škulj, članica
· Zala Kramar, članica
· Urban Acman, namestnik članice
· Katja Mavec, članica
· Mišo Šapec, namestnik članice
· Janez Miklič, tajnik OVK

Opravičeno odsotni:
· Jakob Ciber, namestnik članice 
· Andreja Zdravje, namestnica tajnika OVK
· Petra Mihelič Jakič, namestnica tajnika OVK


Dnevni red:

1. Pregled in potrditev dnevnega reda
2. Način delovanja OVK 
3. Imenovanje tajnika in namestnika tajnika OVK 
4. Določitev volišč
5. Ugotovitev potrebnega števila podpore podpisov za liste kandidatov za člane občinskega sveta in župana
6. Izdelava obvestil za volivce
7. Poziv za predloge za volilne odbore
8. Dogovor o nadaljnjem delu
9. Razno


Ad 1

OVK  se seznani z dnevnim redom prve seje OVK. 

Sklep:
Člani OVK soglasno potrdijo predlagani dnevni red.


Ad 2
OVK se zaradi ekonomičnosti, racionalnosti (npr. naknadna imenovanja spremenjenih volilnih odborov itd.) strinja, da se seje sklicuje praviloma redno, v izjemnih primerih pa korespondenčno in se na njih sprejema sklepe. Kadar je seja sklicana korespondenčno, člani OVK do določenega dne, določene ure osebno sporočijo, kako bodo glasovali tajniku, ali eni od namestnic tajnika OVK. Člani OVK potrdijo, da so elektronski naslovi, ki so jih posredovali OVK, njihovi osebni in druge osebe do njih nimajo dostopa, kar pomeni, da bo volja izražena prek navedenih elektronskih naslovov izključno njihova.    

Sklep:
OVK soglasno sprejeme sklep, da je sklic sej in način dela OVK praviloma reden, izjemoma pa korespondenčen. Na korespondenčnih sejah člani glasujejo tako, da do določenega dne navedenega v sklicu, do določene ure navedene v sklicu sporočijo, osebno, svoj glas tajniku, ali eni izmed namestnic tajnika OVK, ki bo navedena v sklicu seje.


Ad 3
Občinska uprava je v skladu z 39. členom Zakona o lokalnih volitvah za tajnika predlagala direktorja občinske uprave Janeza Mikliča, za namestnico tajnika pa Andrejo Zdravje in Petro Mihelič Jakič. Janez Miklič in Andreja Zdravje imata bogate izkušnje in znanje s področja lokalnih in državnozborskih volitev. Zaradi okrevanja po dolgotrajni odsotnosti Andreje Zdravje, pa se imenuje za namestnico tajnika tudi Petra Mihelič Jaklič.  

Sklep:
OVK soglasno sprejme sklep, da se za tajnika OVK imenuje Janeza Mikliča in za namestnici tajnika Andrejo Zdravje in Petro Mihelič Jaklič.


Ad 4
OVK se seznani z osnutkom sklepa o določitvi volišč in njihovih območij. OVK se seznani, da bo na letošnjih lokalnih volitvah ponovno določeno volišče za naselje Brest v Gasilskem domu Brest, o čemer se bo opozorilo GURS. Vsa volišča so dostopna za invalide. 

Kot dan predčasnega glasovanja se določi sreda 11. 11. 2026 in četrtek 12. 11. 2026. 

OVK se seznani z volilnimi enotami za volitve članov v svete vaških skupnosti. 

Sklep:
OVK soglasno sprejme sklep o določitvi volišč in njihovih območij. Sklep se objavi na občinski oglasni deski in na uradni spletni strani Občine Ig in Mostiščarju. Sklep se najkasneje do 14. 9. 2026 pošlje pristojni izpostavi Geodetske uprave Republike Slovenije in pristojni upravni enoti.
 
OVK soglasno sprejme sklep, da bo predčasno glasovanje v sredo 11. 11. 2026 in četrtek 12. 11. 2026. 

OVK se seznani z volilnimi enotami za volitve članov v svete vaških skupnosti. 


Ad 5  
Listo kandidatov v volilni enoti se lahko določi tudi s podpisovanjem skupine volivcev, ki imajo stalno prebivališče v volilni enoti, če so volivci državljani druge države članice EU, ki nimajo prijavljenega stalnega prebivališča v Republiki Sloveniji, pa začasno prebivališče. Potrebno število podpisov je najmanj 1 % od števila volivcev v volilni enoti na dan razpisa volitev, vendar ne manj kot 30 in ne več kot 1000. Potrebno število podpisov podpore za listo kandidatov za Občinski svet Občine Ig je 58 volivcev (prvi odstavek 68. člena Zakona o lokalnih volitvah)

Število volivcev v volilni enoti na dan razpisa volitev je 5758.

Sklep:
Ugotovi se, da je potrebno število podpisov podpore za listo kandidatov za Občinski svet Občine Ig 58 volivcev. Sklep se objavi na občinski oglasni deski, na uradni spletni strani Občine Ig in Mostiščarju.


Kandidata za župana lahko določi s podpisovanjem skupina volivcev, ki imajo v občini stalno prebivališče. Če so volivci državljani druge države članice EU in nimajo prijavljenega stalnega prebivališča v Republiki Sloveniji, pa morajo imeti v Sloveniji prijavljeno začasno prebivališče. Potrebno število podpisov je najmanj 1 % od števila volivcev v občini na dan razpisa volitev, vendar ne manj kot 30 in ne več kot 1000. Potrebno število podpisov podpore za kandidata za župana Občine Ig je 58 volivcev (106. člen Zakona o lokalnih volitvah v povezavi s prvim odstavkom 54. člena Zakona o lokalnih volitvah).

Število volivcev v volilni enoti na dan razpisa volitev je 5758.

Sklep:
Ugotovi se, da je potrebno število podpisov podpore za župana Občine Ig 58 volivcev. Sklep se objavi na občinski oglasni deski, na uradni spletni strani Občine Ig in Mostiščarju. 


Ad 6
Za tiskanje obvestil o lokalnih volitvah 2026, glasovnic za župana in člane občinskega sveta ter za volilni material se pooblasti KRO, d. o. o. O navedenem se obvesti Ministrstvo za notranje zadeve in javno upravo in poda pooblastilo, da Ministrstvo za notranje zadeve in javno upravo podjetju KRO, d. o. o. posreduje podatke o volivcih vpisanih v volilne imenike. S podjetjem KRO, d. o. o. se sklene ustrezna Pogodba. 
      
Sklep:
OVK soglasno potrdi odločitev, da se pooblasti KRO, d. o. o. za tiskanje obvestil o rednih lokalnih volitvah 2026, glasovnic za župana in člane občinskega sveta in dobavo drugega potrebnega volilnega materiala. O izbiri izvajalca se obvesti  Ministrstvo za notranje zadeve in javno upravo in sklene ustrezna Pogodba s KRO, d. o. o. 


Ad 7
Politične stranke, druge organizacije občanov v občini ter občani lahko najpozneje v desetih dneh po razpisu volitev (do 17. 9. 2026) dajo svoje predloge za imenovanje predsednika in članov volilnih odborov ter njihove namestnike volilni komisiji. Predsednik, član volilnega odbora in njun namestnik ne more biti zakonec, oče, mati, otrok, sestra ali brat, posvojitelj ali posvojenec kandidata v volilni enoti, v kateri je ta volilni odbor imenovan, niti ne more živeti s kandidatom v zunajzakonski skupnosti ali registrirani istospolni partnerski skupnosti. Oseba, imenovana v volilni odbor, je dolžna obvestiti OVK v treh dneh po javni objavi list kandidatov o svojem sorodstvenem, ali drugem razmerju s kandidatom (do 2. 11. 2026). Pri tem je pomembno, da predlagatelj ob vložitvi predlogov za vsakega od kandidatov za predsednika in člana volilnega odbora oziroma njune namestnike priloži pisno izjavo, da soglašajo z imenovanjem v volilni odbor in njegovo pisno izjavo, da bo najpozneje v treh dneh po javni objavi list kandidatov in kandidatov za župana obvestil OVK o sorodstvenem ali drugem razmerju s kandidatom.

Sklep:
Na občinski oglasni deski, na uradni spletni strani Občine Ig in Mostiščarju se objavi poziv z zgoraj navedeno vsebino. Na uradni spletni strani Občine Ig se objavi obrazec pisne izjave. Obrazec pisne izjave je že objavljen. 


Ad 8
K prilogi zapisnika bo priložen rokovnik za izvedbo volilnih opravil za redne volitve. 
Naslednja redna seja se predvidoma skliče za 30. 9. 2026 ob 17.30 v sejni sobi v pritličju Občine Ig, pisno vabilo z dnevnim redom bo posredovano naknadno.

Nadaljnje seje bodo predvidoma sklicane:

	3. seja 
	15. 10. 2026 ob 19.00 – preizkus kandidatur

	4. seja
	28. 10. 2026 ob 17.30 – žrebanje vrstnega reda

	5. seja   
	14. 11. 2026 ob 9.00 – prevzem volilnega gradiva in instruktaža volilnih odborov

	6. seja  
	15. 11. 2026 ob 19.00 – prevzem volilnega gradiva in ugotavljanje izida glasovanja

	7. seja
	16. 11. 2026 ob 17.30 – ugotavljanje izida glasovanja po pošti




Ad 9
Tajnik Janez Miklič predlaga, da se zapisniki volilnih odborov pišejo v enem izvodu, brez indigo papirja, in se potem izvod zapisnika skopira na kopirni stroj in izroči fotokopijo zapisnika predsedniku volilnega odbora. OVK predlog pozdravlja in se z njim strinja. 

Zaključeno ob 18.40. 


Zapisal:                                                                                             Igor Kovačič, l. r.
Igor Kovačič                                                                                     predsednik OVK

